Forslag til RÅDETS FORORDNING om ændring af Rådets forordning (EF) nr. 2791/1999 af 16. december 1999 om visse kontrolforanstaltninger for det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav

(forelagt af Kommissionen)

BEGRUNDELSE

Kommissionen for Fiskeriet i Det Nordøstlige Atlanterhav (NEAFC) vedtog i 1998 en kontrolordning, som trådte i kraft den 1. juli 1999. Denne kontrolordning omfatter bl.a. kontrolforanstaltninger for de kontraherende parters fartøjer, der driver fiskeri i området, ordninger for inspektion på havet med gensidig inspektion og opfølgning af overtrædelser samt kontrol i havnene for alle ikke-kontraherende parters fartøjer.

Denne ordning blev gennemført i EF-retten ved Rådets forordning (EF) nr. 2791/1999 af 16. december 1999 om visse kontrolforanstaltninger for det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav.

I øvrigt besluttede Rådet den 22. november 1999 at indføre en ad hoc-ordning for EF-inspektion og -overvågning i 2000, hvor kontrolbyrden fordeles mellem medlemsstaterne og Kommissionen.

Denne ad hoc-ordning fik en sådan varighed, at der skulle være mulighed for en evaluering af Kommissionens og medlemsstaternes respektive forpligtelser, og Kommissionen skulle senest den 30. september 2000 fremsætte forslag med henblik på en endelig ordning.

Selv om evalueringen nu er i gang, viser det sig i dag, at denne etårige periode har været for kort til, at der kan foretages en fuldstændig evaluering af omstændighederne ved iværksættelsen af NEAFC's kontrolordning. Endvidere har Kommissionen netop indledt generelle overvejelser om kontrollen i internationale farvande, specielt for så vidt angår Fællesskabets anvendelse af de kontrolordninger, som de regionale fiskeriorganisationer har vedtaget for deres regulerede områder.

Af disse to grunde er det hensigtsmæssigt at forlænge ad hoc-ordningens varighed indtil den 31. december 2003, og at Kommissionen fremsætter forslag senest den 30. september 2003. Forordning (EF) nr. 2791/1999 bør derfor ændres i overensstemmelse hermed.

Kommissionen foreslår, at Rådet vedtager nærværende forordning.

2000/0280 (CNS)

Forslag til RÅDETS FORORDNING om ændring af Rådets forordning (EF) nr. 2791/1999 af 16. december 1999 om visse kontrolforanstaltninger for det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C af , s. .

under henvisning til udtalelse fra Europa-Parlamentet [2], og

[2] EFT C af , s. .

ud fra følgende betragtninger:

(1) I Rådets forordning (EF) nr. 2791/1999 af 16. december 1999 om visse kontrolforanstaltninger for det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav [3] er det i artikel 30 fastsat, at visse artikler skal anvendes ad hoc indtil den 31. december 2000, og Kommissionen skal senest den 30. september 2000 fremsætte forslag om indførelse af en endelig ordning.

[3] EFT L 337 af 30.12.1999, s. 1.

(2) Indtil der er fremsat forslag om indførelse af en endelig ordning, bør ad hoc-anvendelsen af artikel 6, stk. 2 og 3, og artikel 8, 10 og 11 forlænges indtil den 31. december 2003.

(3) Forordning (EF) nr. 2791/1999 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 2791/1999 foretages følgende ændringer:

1. Fodnoterne til artikel 6, stk. 3, og til artikel 8, 10 og 11 udgår.

2. I artikel 30 ændres datoen den 31. december 2000 til den 31. december 2003, og datoen den 30. september 2000 ændres til den 30. september 2003.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Rådets vegne

Formand